gentaiscool/nusaparagraph_topic huggingface dataset:
Api bae coa pêrnêak namên têngên bencano sapêi, utuk itê dê pnan tingêanê awit ade bêncano awêi pitok têbên jano gêpo do o mêstai sêsiap kuni ku uak bilai, misalnê awêi nak sadêi keme dê awit gêpo. Uku spêt tingêa kêkiro duai taun nak sadêi waktau o ade gêpo lai pas kulo uak malêm, kêrno bi siap yo nano jijai keme coa mngêding igê lok harus mlilai moi ipê. Jijai waktau gêpo o kêkiro taun duai ribau nak pnan keme asai gêponê kuwêt nyên, kêrno umêak keme umêak kiyêu ngen atêp kuni seng memang mênêa umêak dê taên ngen gêpo jijai keme agok tênang dêbaning ngen tun dê luyên dê ade paok keme. Waktau gêpo o tun-tun dau mlilai kuni dasêi tapi keme têp tingêa nak dasêi cuma mêding bae gêponê, mênnê dau umêak tun dê usak ipê igai umêak dê makêi semen do o rêrato usak, utuk umêak keme têp aman.

Topic: slice of life
Utuk pemain bal dê uku paling sang dê jijai favoritku o adeba kiper Markus Haris Maulana dê uyo jijai pelatih kiper Timnas. Dê uku snang kêmliak si o nak tip si tanding caonê jano taktiknê dê nam kêmiro moi ipê bal o bakêa si têmakêp, amên kênliakku utuk kêkêdau kiper Indonêsia si o têmasuk kiper padek dê itê têmuan waktao o. Memang coa mudêak utuk jijai kiper, kiper o adeba tun dê paling têrakhir nak lêm Tim dê jêmujai itê alêak jano menang, makonê utuk jijai kiper dê niliak o luyên kuni caonê têmakêp bal, kêlkat awok, ngen cao si namên moi ipê kêkiro bal o lawên lok mpek, utuk dê terakhir yo bêbênêa tun dê namên cao lawên min ngen bakêa têmdang bal moi gawang.

Topic: sports
Kêrno dau nyên tugas bêbilai têtiko mênêa awok agok ngêding litok, utuk kêmu ang asai payêak o keme bêrêncano lok moi liburan moi pnan wisata. Pnan wisata dê keme miliak dê ade nak Lombok kêrno keme kulo ati dau namên daerah nak Lombok, keme spakat utuk lalau wisata makêi jaso agensi. Kuni kêkêdau agensi dê tun mêlêi ngen keme keme miliak Authentic Lombok Tour kêrno kuni mbaco keme nilai agensi yo cukup baês. Keme peker ngen makêi jaso agensi wisata keme lêbiak mudêak ngen gacang namên pnan-pnan wisata dê baês nak Lombok, dê niênnê lêbiak nyaman. Ternyato agensi dê keme miliak coa si salêak, kêrno kutênê mênêa keme puês ngen asainê coa keme mudêak mlupo pengalaman yo, awêi nak Pink Beach, Tanjunga Aan ngen kêkêdau pnan dê luyênnê. Do igai kêlbiak nak agensi yo pemandunê ramah ngen pelayanannê mênêa acara liburan keme jijai coa mudêak mlupo.

Topic: leisures
Idup ngen dau têtanggo yo mêstai itê namên caonê, coa si kutê têtanggo nam têmotoa awêi ipê pekeran tê, têtiko kêmliak itê dê mngalêak sakonê itê coa binai ngen si. Tapi kutê o têgatung ngen itênê, amên itê kêmliak têtanggo dê galok mrugai tun do o itê jêmago bae jarak tê ngen mêak mêlêi atêi igê, amên si mudêak emosi itê bêrusaho mênêa masalah ngen si. Amên uku bi faham nyên ngen têtanggoku ipê igai bi pêpuluak taun bunok, jijai ngen têtanggoku ngut ba uyo coa pêrnêak uku bribut, ade dê bi awêi sêpasuak nyên amên dêmingau bae coa têmau asai inau o pasêt ade. Uku tunnê galok têngen ngênguta do o mênêa tawai, uku ade asau snang amên kêmliak tun tawai, têtiko gidong ade masalah nak pnan kêrjo amên bi nak umêak ipê igai ngênguta ngen têtanggo do o uku bi pasêtba mêsoa bahan utuk nam mênêa tun tawai.

Topic: slice of life
Dau pemain olah raga dê itê snang nyên kêmliak amên si main, têtiko amên itê gidong nak luwêa itê lok belek gêgacang cuma utuk nak kêmliak pemain favorittê o tanding. Main bal o paok si kutê tun lok si sêmanêi jano sêlawêi dau dê snang tmoton, ipê igai ade dê agok calak mainnê kulo baês khususnê sêlawêi do o bi jijai favorit o ba ngen si. Utuk pemain jano olahragawan dê itê snang o buliak bae jijai favorittê tapi mêak kulo kêrno kuwat tê ade favorit luyên itê kulo agok coa snang, biasonê ade dê barêak yo kloknê amên sêsamo favoritnê o bêlawên tmoton kulo sêsamo nak coa ja ang kulo jijai ribut antaro kuwat ngen kuwat.

Topic: sports
Itê bi namên nak Indonesia ade hotel syariah. Berdasar fatwa DSN-MUI 108/2016 maksud ngen usaho hotel syariah o adeba dê sêmyap pênan bilik-bilik nak lêm do bangunan dê lêkêp ngen jaso playanan kêkêmuk ngen tujuandapêt utung. Nak lêm hotel syariah playanannê nêbatas, i o kulo ngen tamu harus seleksi kilêak. Ngen dasar fatwa o dapêt itê madêak amên hotel syariah o adeba hotel dê manêu playanan jano fasilitas makêi prinsip agamo Islam, kêkêmuk nak di kulo harus ade sertifikat halal, nak biliknê kulo ade sêndio alat sholat ngen Al quran utuk tamu nam ibadah. Pasangan dê lok têmalêm nak di kulo amên coa min tando bi nikêak coa buliak têmalêm nak di.

Topic: leisures
Nak lêm Islam dê têkadêak tokoh agamo adeba kiyai, cendikiawan Muslim, Dai jano tun dê têmuan smangat bêjuang nak lêm smapêi pengetahuan Islam. Dê nanêu tokoh agamo ngen lembaga agamo kêmbiak perlunê nam mêlêi pemahaman tentang agamo Islam ngen itê  supayo dapêt mênêa tun Islam lêbiak baik ngen nam beramal baik. Dê nanêu tokoh agamo khususnê agamo Islam o luyên kuni sêmapêi pengetahuan, si kulo majêa ngen mêlêi arah ngen masyarakat utuk mênêa hal dê baik sêsuoi dê ade nak Al Quran ngen hadist Nêbai. Ngen ca o o amên itê taat ngen dê najêa kuni Al Quran ngen hadist Nêbai nak bêbilai bakêa slamat dênio akherat.

Topic: religion
Ade do wisata laut nak pnan keme do o kuni zaman uku gi titik bi dau tun namên gennê Pasir putih, nak yo ba bêl o amên gidong anok skulah libur pasêt nyên pênuak tun têko têak kuni ipê bae. Uku gi tingêt niên waktau o amên ati moi pasir putih amên libur asainê ade dê ku ang, amên uyo mungkin kêrno bi dau pnan wisata khususnê nak wisata laut jijai dê lêbiak baês, pasir putih yo uyo sunyai pnannê kulo bi kêmbiak ngêinê, bêl o masuk miyo itê mêngasên uyo bi cigai api bae lok masuk cigai ade tun dê murus. Menurut kemeterian Pariwisata pnan yo bi cigai nam mrusêak kêrno bi cigai tkurus igai, amên lok mukok awêi bêl o igai dau muk biaya, padahal pnannê coa si uak kuni kota, nak biding dalên igai. Amên mnurutku dê padeknê sênrêak bae ngên api dê lok investasi ngen cao nlelang, amên bêl o kan pemritêak dê murus. Sayang bae amên coa nam gmuno igai.

Topic: leisures
Dau tun madêak ngewea o kêrjo tun malas, tapi amên mnurutku tun malas coa gi bakêa lok ngewea. Utuk itê têmukua alatnê bae itê nam mabis jutaan caci, amên ngeweanê o luyên kuni nam min asea belek di kulo utuk têmamêak asea ngen jêmuwoa uliak tê o. Uku pêrnêak mêding asea kuni ngewea yo, waktau o uku tu un moi laut brakat sudo subhu, sapêi pnan jano lokasi kêkiro jam tujuak pueng, pas nyên waktau o cuaco giding baik ngen kan kulo gidong dau, uliakku dau kan tenggiri lêm kutak kanku bi pênuak, jijai uliak dê coa nam masuk kutak gi agok dau, kan tenggiri yo dau tun lok, gonê kulo agok la ang, jijai dê uliakku dê coa nam mpek lêm kutak uku jêmuwoa kêrno pas itê mbiding do o dau dê mot itê api dê lok jêmuwoa kan si bi pasêt mok, jijai waktau o uku dapêt caci kuni jêmuwoa kan o kêkro tujuak otos ribau, dê lêm kutak pênuak uku min belek.

Topic: sports
Cet amên gidong libur coa lalau jano gidong coa ade acara, biasonê uku nak dasêi têtiko uku kulo majok anokku dê pisêt main game bal, sapêi têtiko kêmbiak serunê keme main coa mêngêding coa tê namên bi kêdau kê an, tapi amên utuk mukmêi ngen pas waktau sêmyang keme bi pasêt bêdan kilêak. Memang anokku dê pisêt ja ang lok lalau amên coa ade pêting nyên srai ngen uku, do oba amên keme gidong nak dasêi keme awit main game bêduai. Utuk main yo pertamo dê majêa uku o anokku dê tuai, ayok o uku namên ade permainan yo tapi uku ati namên jano ati nam cao mainnê, pas bi nam uku cet majok anokku utuk main kuni si kêluwêa jijai nam main nak dasêi bae.

Topic: technology
Ade alat olah raga dê amên nadêakku coa sêbrapo bênêk do oba krita, utuk itê dê bi omor olah raga krita yo sêbênêanê coa si bênêk igê. Amên ndingku jak uku galok krita tip pueng nak awok memang agok ngêding padek ipê igai tip pueng o eteng tê kêluwêa, amên bêl o sê ati uku mênêa barêak yo awok cet ngêding gêgis amên lok tidua kêlmên, ipê igai waktau o kulo ku ang grok, gennê itê kerjo nak ruangan dê ja ang kêluwêa eteng, amên dêbulên o têtiko moi bubêt sapêi duai kilai, tapi uyo awok bi ngêding sehat jijai bi ja ang bubêt. Mnurutku amên omor bi pat puluak minas utuk olah raga krita yo padek do igai waktaunê itê nam matur lok pueng jano pêlbêak jijai coa gêmangau kêrjo tê.

Topic: sports
Kiyai utuk pemahaman Jawai adeba gen utuk dê tênuai jano dê dau tun hormat. Luyên kuni kiyai nam kulo nakêi istilah nyai utuk sêlawêi. Kiyai nam kulo utuk itê madêak ulama jano tokoh nam lêm agamo Islam. Mnurut Hamdan Rasyid Kiyai o ade tugas dê pertamo manêu tablikh ngen dakwah utuk nam mbimbing umat Islam, luyên kuni o si kulo ade kewajiban mêngajêa, dêmidik ngen mbimbing umat manusio supayo jijai tun dê beriman ngen manêu syarêat Islam. Kêduai manêu amar ma’ruf nahi munkar, amar ma’ruf tainê mêluak tun utuk nam baik amên nahi munkar tainê mê uak tun utuk kidek. Peritêak o utuk moi kutê masyarakat utuk majok ngen manêu kebaikan ngen majok mêak kidêk ngen sêsamo.

Topic: religion
Coa kuté tun nam manéu usaho walau si dau caci, utuk ité dé ati pérnéak manéu usaho do o ité harus dau mlajéa kiléak dé utamoné utuk usaho dé bakéa ié manéu yo, jijai coa té nam gégulut utuk manéu amén ité dau ati namén. Lém maéu usaho dé niénné ité méstai nam pécayo ngen tun luyén tapi ité tép ité kémliak kulo perkembangan kuni tun dé ité pécayo o, amén asai si gi coa nam mégong amanh té sudo yo, do o méak an igé mot langsung bae génitéi ngen dé luyén api bae dé nam mégong kérjo dé néléi té o. Sébénéané utuk ité dé pokok manéu usaho o coa si bénék igé, dé pétingné tun dé ité majok kérjo ngen ité o sésuoi ngen dé kénlok té.

Topic: business
Dau film Indonesia bi bêbaês kêrno kwalitas filmnê coa alêak kuni film-film luwêa dê tun mutêa spok nak Indonesia. Coa si cuma seru ceritonê bae tapi akting pemainnê sapêi sinematografinê coa mêmain. Awêi film dê cukup baês adeba The Raid. The Raid yo film aksi seni bela diri dê nêa sutradara Gareth Evan ngen bitangnê Iko Uwais. Nak lem film yo cemrito maslah peperang antaro pasukan polisi ngen pasukan bandar narkoba. Film yo kulo bêrasea tmoton adegan-adegan dê cukup bahayo ngen kten awêi nyatonê nak lêm aksi tip pran nak film o. Lokasi mênêa film yo mungkin tun coa dau namên, dio nêa nak kota Kebumen Jawai Tengêak. 

Topic: leisures
Mok kuni kêkêdau pengertian kuni tokoh agamo itê nam mok kêsimpulan amên tokoh agamo o adeba tun dê itê mangêp mudêak paok, lêmaunê lêkat, berakhlak, têmuan keahlian nak bidang agamo sapêi têmuan wawasan agamo dê nam itê jêmijai guau nak masyarakat. Habib adeba do tokoh nak agamo Islam. Cao basonê Habib asalnê kuni kato Habb-Yuhibbu tainê kasayangan jano tun dê cênito. Amên cao istilah Habib adeba gen gelar kuni Nêbai Muhammad SAW dê Allah SWT cêmito, tapi coa kutê keturunan Nêbai Muhammad adeba Habib. Gelar Habib o cuma nêlêi ngen tun dê têmuan hubungan ngen nasab anok sêlawêi Nêbai dê têgen Fatimah Az-zahra, dê harus tnotoa silsilahnê supayo silsilah Nêbai coa putus ngut uyo.

Topic: religion
Têmi uk ceramah agamo waktau kegiatan maulid nabi do o adeba do kegiatan lêm agamo. Kegiatan yo nade tip taun utuk mingêt bilai laher Nêbai Muhammad SAW, têmi uk ceramah waktau peringatan Maulid Nabi yo adeba wujud kuni syukur kêrno kêlaheran Nebai o bi min keberkahan utuk manusio nak dênio, awêi itê dau bi namên mnurut almanak Islam Maulid Nabi nade tangêa duai bêlas Robiul Awal Tahun gajah. Dau ceramah dê cêmrito riwayat lahernê nêbai Muhammad SAW kêrno jijai tun Islam dia pêting nyên utuk itê namên peristiwa o supayo itê nam têmanêm iman Islam nak atêi tê lêbiak lêm.

Topic: religion
Kehidupan adeba proses bêlajêa utuk jijai tun dê baik. Utuk jijai tun baik bi pasêtba perlu waktau, tainê perlu proses ngen cao itê bêlajêa kuni pengalaman awok tê dewek jano kuni pêngalaman tun luyên utuk itê nam jijai pribadi dê baik. Kuni sêgai agamo dau cêrito dê itê nam mok pelajaran awêi mbaco nak  gramedia.com, cêrito tun buto dê dagang kerupuk dê têmuan atêi dê ikhlas. Si o mlayan tun dê gi uai, anok uai o madêak ngen dê dagang kerupuk o amên si coa lok masên tapi si minoi pelek caci, dê jêmuwoa kerupuk buto o madêak amên jêrkai o bi natur Allah SWT, uku cuma usaho amên jêrkai o memang milikku mako coa bakêa tukar. Têmi uk kecek tukang kerupuk buto o anok uai o sadar sudo o si mêlêi caci ngen dê dagang kerupuk o ngen caci lêbiak dau si kulo pêcayo amên Allah SWT têmaruak jêrkai liwêt si.

Topic: religion
Bilai rayo Idulfitri adeba bilai rayo umat Islam kutê umat muslim dê ade nak dênio. Bilai rayo Idulfitri yo tando umat muslim kêrno bisudo manêu Puaso sêlamo dêbulên pênuak nak lêm bulên puaso kuni timoa matai bilai sapêi waktau magrib. Bilai rayo Idulfitri ade tainê suci berartai bersih kuni kutê duso ngen kesalêak. Bilai rayo Idulfitri yo adeba bilai kemenangan utuk umat Islam nak lêm têmaên hawa nafsu, milok mênêa dê coa baik mnurut agamo ngen têmaên nyemen. Nak bilai rayo Idulfitri luyên kuni têmukua bajau bêlau kêrno bajau bêlau o hukumnê sunnah dê paling petingnê adeba utuk têmambêak mênêa baik utuk awok, mêlêi maaf ngen harus peker utuk mubêak awok utuk jijai lêbiak baik igai.

Topic: religion
Tamêak dau uyo tun dê lok jijai chef makonê dau skulah dê têmawêa keahlian nak bidang yo, kuni skulah menengêak kejuruan sapêi moi tikêt kuliah. Ade lêmo jurusan kuliah dê pas utuk têmikêt kepacok nak bidang kuliner, dê pertamo jurusan tataboga lêbiak pokus mlajêa ca o madê kêkêmuk, pengetahuan dasar kêmuk ngen kutê mlajêa masalah kêkêmuk. Keduai jurusan seni kuliner mlajêa tehnik ngêsok termasuk jano bae bahannê, proses mênêa sapêi nam gêmuno mesin produksi, ketêlau tehnologi pangan lêbiak pa ok ngen mbahas masalah proses, kêmas, mênêa kunyaun am an, ca o magiak nê ngen kandungan gizi nak lêm kêkêmuk, dê kêpat jurusan gizi meneliti kêdau kandungan gizi dê ade nak lêm kêkêmuk ngen dê trahir jurusan baking dê lêbiak mlajêa masalah gmuno alat,tehnik mênêa,sapêi bahan-bahannê.

Topic: food & beverages
Uyo tempe cigai si cuma kêmuk tun sadêi-sadêi bae, ngen tamêak maju nê zaman uyo itê mudêak nyên têmau kêmuk yo. Mênêa nê mudêak bahannê kacang tahu ngen agai tempe. Nêbaning ngen kêkêmuk dê moderen dê dau mengandung bahan pengawet ngen bahan kimia luyên nê tempe kêmuk tradisional dê dau mengandung protein nabati nak lêm tempe, di o uyo jijai kêmuk kebanggaan tê tun Indonesia. Bi dau nak ipê ipê umêak makan dê sêmdio menu tempe, kêrno kandungan gizi dê lêkat ngen alamiah o ba tempe bi mcibêa nak nak ipê bae mudêak itê têmau, uyo bi sapêi kulo nak luwêa nêgrai ade. Jijai tempe o coa si Cuma kêmuk nê bae dê baik tapi bi awêi  jiaji kêmuk dê wajib ade.

Topic: food & beverages
Dai adeba cao itê madêak nak lêm Islam utuk tun dê majok,dêmorong tun luyên utuk têmotoa ngen mamêa ajaran Islam. Dai o pendakwah jano sêmbêa utuk majok tun beriman, bêduo, makonê dai nam kulo nadêak pendakwah. Pendakwah tainê sêmyar agamo jano majok utuk mlajêa, ngen mamêa ajaran Islam. Dai kulo jijai do tokoh agamo kêrno dai harus nam jijai totoa utuk umat Islam lêbiak igai ade tugas ngen kewajiban utuk sêmapêi ajaran Islam. Jijai juru dakwah dê sêmapêi nilai-nilai ajaran Islam, dai baiknê nam mingêt manusio masalah kehidupan nak akherat ngen majok utuk nam têmimbang idup antaro dênio ngen akherat.

Topic: religion
Nêbai Adam ngen Siti Hawa adaba manusio pertamo prnêak ade dê tingêa nak sêrgo, dê mêding kutê dê ade nak sêrgo awêi dê nadêak nak Al Quran, amên Nêbai Adam ngen Siti Hawa pertamonê manêu idup nak sêrgo sudo o Allah SWT têmu un moi dênio utuk jijai khalifah. Bêsamo prêpuan ngen anok-anoknê jijai tun dê ade nak dênio, kisah tênu unnê Nêbai Adam moi dênio dê têmbêinê kêrno Nêbai Adam ngen Siti Hawa muk buak khuldi nak sêrgo. Allah SWT têmgêak muk buak khuldi o tapi kêrno setan mbujuk kêduainê muk buak khuldi o. Sudo muk buak khuldi o kêtenba kêduainê aurat-aurat trus kêduainê muloi têmutup auratnê ngen dêdawên dê ade nak sêrgo. Kêduainê trus tobat ngen minoi apun ngen Allah SWT trsu Allah SWT têmimo tobatnê trus miliak Nêbai Adam jijai RasulNê.

Topic: religion
Indonesia dau potensi nak bidang wisata dê tun bi namên nak dênio, jijai dau niên pnan wisata dê nam itê magêa. Utuk udi dê lok liburan tapi gi bingung lok miliak pnan moi ipê, coa perlu udi khawatir kêrno dau pnan nam udi mêsoa nak medsos. Ade do dê gidong viral uyo utuk udi dê ade jiwo petualang adeba wisata Puncak Segoro, pnan yo adeba wisata bêlau dê nam udi miliak nak Jogjakarta. Wisata alam yo têmawêa pnan dê baês ngen konsep gabungan antaro têbo karang ngen nêa nê. Puncak Segoro ade nak biding laut Selatan Jogjakarta. Nêlêi gen Puncan Segoro kêrno lokasinê ade nak das laut ngen pemandangan alam dê baês dê madêp langsung moi arah pantai Selatan.

Topic: leisures
Nak Lampung ade pnan tamasya dê padek tapi agok uak kuni kota, do igai dau kulo tun ati namên. Jijai pnan yo amên bêl o waktau uku ngen kêkuwat cet mini do o dalênnê gi agok saro moi mini, uyo dalên bi baês tapi sayang kulo pnan yo coa si nrawat. Gen pnannê Sukadanakham nak yo itê nam kêmliak biyoa jun nak bêaknê lubuk nam itê mênai, amên uku kêmliak pnan yo bi lok srai ngen dê nak Padang gennê Lembah Anai, ngut uyo pnan yo ati ade tun jano pêmritêak dê lok mênêa ca o niên utuk panan wisata. Uku maêp utuk moi muko api bae dê mjabat utuk nam kêmluwêa potensi khususnê pnan yo, dio nam têmamêak tun dau namên ngen lok têko miyo amên waktau libur.

Topic: leisures
Relaksasi, têmu un stres, sapêi mê uak insomnia do o ba manfaat kuni liburan. Liburan nam spok keluargo jano kuwat. Liburan dêbat yo keme misai ngen lalau moi musium sêsamo ngen kêkuat waktau liburan kênek klas. Musium dê keme magêa adeba musium krita opoi dê ade nak Ambarawa, tepatnê nak dalên stasiun no.1 Panjang Kidul, Kecamatan Ambarawa, Kabupaten Semarang Jawai Têngêak. Musium krita opoi yo adeba gês stasiun krita dê bi nubêak jijai musium do igai dio bi jijai musium krita opoi pertamo nak Indonesia. Musium yo ade koleksi krita opoi dê pêrnêak jayo waktau o, ngen itê mto moi musium krita opoi yo coa si cuma têmamêak knamên masalah krita opoi bae, tapi itê kulo nam têmingia krita opoi o kulo.

Topic: leisures
Ati an sanigê yo ade berita madêak uyo utuk KTP cigai perlu awai bêl o dê srai ngen SIM, uyo bi nam mênêa KTP cukup makêi hand phone bae, jijai nak lêm hand phone tê o ade KTP tê. Utuk tun-tun dê nak kota mungkin dio lêbiak padek, jijai moi ipê bae itê lalau ngen min hand phone bae do o bi gênêp. Amên kênliakku cao yo memang lêbiak baik, dê jijai masalah mungkin tun-tun dê coa têmuan hand phone awêi uyo, ipê igai tun dê bi tuai dio agok payêak nak makêi hand phone uyo. Do igai amên tun dê têmuan KTP dê barêak yo utuk murus jêjano amên nak kota padekba awêi ipê amên si gidong murus jêjano pnan uak kuni kota ipê igai nak di ati ade dê makêi dê barêak yo.

Topic: technology
Memang ba uyo bi zaman canggih, nak ipê-ipê bae itê awit kêmliak dê gennê robot, walau coa kutê robot o bêtuknê awêi tun tapi utuk kêrjonê bi lok srai ngen tun. Mnurutku ngen adenê robot yo utuk tênago tun bi dau bêku ang njano dau bi cigai nakêi, itê kêmliak uyo nak luwêa nêgrai bi paok kutê pabrik-pabrik, pnan mukmêi, pelayanan umum ngen dau igai dê luyênnê do o bi rêrato makêi tênago robot. Buliak bae itê makêi tehknologi maderen yo tapi itê mêstai mingêt amên kutê itê makêi tênago robot trus utuk tun dewek do o peluang kêrjo bi cigai, jijai lok moi ipê tun dau o mêsoa kêrjo. Ngen adenê kêcanggihan yo mnurutku khususnê nêgrai tê Indonêsia harusnê buliak bae makêi tapi kênu ang, mêak sapêi rêrato makêi dio, pêmritêak harus kulo meker kêrjo utuk tun dê butuh kêrjo, mêak sapêi dau tun dê saro lok mêsoa kêrjo.

Topic: technology
Rêpye adeba jenis sayuran utuk lapên ngen nam kulo utuk jus, dau tun madêak kêmsok rêpye o amên coa lok ngêding pet igê sudo sênisit nalup ngen silai, amên utuk jus itê nam têmamêak gulo. Amên uku bi kêdau kilai cêmubo mênêa jus tênamêak gulo coa ku têkêmuk kulo. Memang dau manfaat kuni rêpye muloi kuni kêmu ang gulo dalêak sapêi kêmu ang kadar kolesterol nak lêm awok ngen dau igai manfaat nê magêa kesehatan. Ade kulo dê madêak ijatnê dau kulo manfaat nê utuk kesehatan, itê nam muk duai jano têlau soa ijat rêpye tip bilai gunonê utuk jêmago kesehatan.

Topic: food & beverages
Indonesia o kayo ngen mêmêcêm sukau ngen adat istiadat, uku tingêa nak Lampung bi pasêtba uku kulo dau namên jano pao dê ade nak Lampung têmasuk umêak adat. Uku tingêa nak Lampung kêkiro bi pat puluak taun lêbiak, jijai uku kulo nam basonê walau coa kutê uku namên, kêrno nak Lampung kulo ade kêkêdau baso Lampung luyên daerah bi luyên kulo basonê tapi utuk aksaranê srai, cuma basonê bae dê coa srai. Utuk umêak adat Lampung o gennê Nuwo Sesat, Nuwo Sesat yo biasonê umêak lai pnan kopoa kutê kêluargo lai amên ade acara. Nak Lampung ngut ba uyo gi mudêak itê lok têmau umêak adat yo, dê niênnê tip sadêi bi pasêt ade biasonê kulo dê têmuannê o kêpalo adat, umêaknê nêa kuni kiyêu jano umêak panggung makêi tiang ngen ciri khas Lampung.

Topic: culture & heritage
Bilai Kemerdekaan Republik Indonesia dê tujuak puluak tujuak jijai bilai dê nênêmot dau masyarakat, i o kulo ngen masyarakat Dusun Gajah Desa Rejo Sari Kecamatan Deket Kabupaten Lamongan. Anok uai nak di tê têgabung lêm Karang Taruna Harapan Gajah mênêa kêkêdau rêncano acara kegiatan pertandingan guno mênêa pesta utuk madêp bilai HUT RI, ade kulo pertandingan voli dê main muloi kuni anok uai, mêmêi kulo. Pertandingan voli yo bi an nênêmot masyarakat Dusun Gajah kêrno kanyo bi an coa nade ngen adenê pandemi covid 19 dê coa nam mênêa pertandingan awêi yo. Nak HUT RI dê tujuak puluak tujuak yo pertandingan voli yo jijai dê paling rami kêrno pertandingan yo ba dê paling dau tun dê tmoton ngen tun dê milêm. Pas pertandingan sudo panitia langsung mêlêi hadiah ngen dê mênang, bilai mênnê o jijai acara akhir utuk HUT RI dê kê tujuak puluak tujuak.

Topic: sports
Amên bêl o tun amên lok mênêa rêpêak, amên lok ngêsok malus jano majua rêrêpêak biasonê makêi dlapang. Utuk uyo malus rêpêak tun dau bi makêi blender. Blender fungsinê utuk malus rêrêpêak, bêguno kulo utuk cêmapua kêkêmuk ngen bahan luyênnê. Makêi blender itê majua dê têlo jijai alus. Blender kulo adeba alat elektronik dopoa dê wajib kulo tip umêak têmuan. Blender o adeba bêrupo tabung jano gêlas utuk mpek dê lok nalus, amên utuk malusnê nak lêm glas o bi ade pisêu dê mutêa dê bakêa malus jano kêlok itê malus, biasonê luyên kuni rêrêpêak, bêbuak kulo nam, dê niênnê uyo dau tun malus cabe kêrno lêbiak gacang.

Topic: food & beverages
Kêjai gen ta ai dê kuni Jang yo amên mnurut sejarah, dê mlapor pertamo kilai o adeba pedagag Pasee gennê Hassanuddin Pasee . Al- Pasee yo bêdagang moi daerah Kulau taun pat bêlas num dêlapên si kêmliak ta ai yo. Nak taun duai ribau tujuak bêlas Kementerian Pendidikan dan Kebudayaan Indonesia têmtêp ta ai kêjai yo jijai warisan Takbenda. Utuk saat yo bi dau nêa sanggar-sanggar ta ai dê majêa ta ai kêjai yo awê nak Kecamatan Merigi Kepahiang nak di ade gennê sanggar Durian Keme pas nê ade nak Kelurahan Durian Depun. Kêrno ta ai kêjai yo lêm tainê utuk tun Jang mako utuk majêa anok-anok uai uyo kunyau coa sapêi nyêp ta ai tradisional yo utuk tun Jang moi mukonê.

Topic: culture & heritage
Utuk itê dê galok hiburan bi pasêtba itê lok mêsoa barang elektronik dê sêsuoi ngen dê kênlok tê. Ati an sanigê yo kuwatku gennê Tono madêak lok têmukua home theater, si têmnai ngen uku merek jano dê baês utuk home theater yo, uku madêak kutênê bas tingêa dê dipê itê lok ngen go kêdau dê itê lok têmukua. Ade abiak dêmingau si madêak si bi têmukua home theater, ade kuwatnê jêmuwoa dê bi pakêi jijai padêaknê gonê coa si la ang igê. Pas ade waktau uku moi umêaknê uku kêmliak home theater dê tênukuanê o, memang kênliakku gi baês tapi utuk suaro awêinê bi ade dê coa baês tapi uku coa cêmacêt barang dê tênukuanê o ipê igai si madêak do o têmukua ngen kuwatnê. Waktau si têmnai ngen uku awêi ipê baês coa nadêaknê, uku madêak baês tapi amên nam cubo min moi service center kilêak mungkin suaronê nam lêbiak baês igai, si têmnai jano ade dê usak uku madêak coa cuma suaro basnê agok ku ang kêluwêa mungkin ade stelan dê harus nêa dê namên cuma tun service center.

Topic: technology
Ade kêdau kêkêmuk dê gacang mênêa, misalnê mêi gureng, mêi gureng o adeba kêmuk khas Indonesia dê asai kêmuk nê agok sle tapi dau tun dê galok muk kêrno agok mnarik. Mênêa nê kulo mudêak nam ngen bahan sederhano, mêi gureng ca o tradisional biasone sêdio tip pêpueng, bahan utamo mêi gureng adeba mêi sêngok jano mêi bêlau cênapua ngen rêrêpêak awêi bawang putiak, bawang milêak kicap ngen dê luyênnê. Uyo ngen kemajuan zaman mêi gureng mudêak itê têmau nak warung-warung biding dalên, ade kulo dê jagêa kliling, sapêi umêak makan jano nak mija prasmanan amên ade pesta, dau kulo mêmêcêm variasi unok  mêi gureng goyo dau, awêi mêi gureng pêtêa, mêi gureng kambing, mêi gureng makêi udang jano cumi ngen dê luyênnê, kuni variasi o jijai kêlbiak dêdewek utuk dê galok muk mêi gureng o.

Topic: food & beverages
Amên nak Lampung dê biaso itê têmau o snyatai tradisionalnê dê têgen badik, amên badik yo gesea kutê tun Lampung pasêt ade têmuan. Dê niênnê amên nak sêsadêi dê sêmanêinê amên lêlalau bi pasêt min badik yo. Betuk badik yo awêi golok tapi titik ngen ujungnê lucuk, biasonê amên tun mênêa dewek moi tukang mênêa badik yo bahannê dê dau makêi kuni bêsai gês klahar an ae kulo dê makêi bahan kuni gês per stom mêna o. Amên itê mênêa dewek itê nam mêsên ukuran ngen palêak stok so ongnê akêi kiyêu dê padek. Kêrno utuk tun Lampung dewek tamêak baês si têmuan snyatai badik yo tamêak kulo gonnê lêbiak la ang. 

Topic: culture & heritage
Dau barang elektronik uyo tun jêmuwoa ngen go lêbiak mudêak, ipê igai amên itê kêmliak nak aplikasi, amên itê lok têmukua barang ngen go agok mudêak amên nadêakku padeknê itê msoa nak toko, nak di itê nam kêmliak, nam cêmubo ngen nam têmnai sêumpamonê amên usak awêi ipê utuk garansinê. Amên itê têmukua barang dê itê dewek coa nam cêmubo ngen itê cuma kêmliak gambar bae dê pasêtnê amên coa sêsuoi ngen klok tê itê bi pasêt kêciwo, ipê igai amên barang dê tênukua o coa nyên nam makêi, lok itê melek gonê coa sêbêrapo, coa itê melek barang yo sêsio bae. 

Topic: technology
Amên ade dê lok cmubo idup nak sadêi do o buliak bae cêmubo, kêrno amên barêak uku dê kuni titik idup nak kota uyo bi tuai lok nyên idup nak sadêi. Dê ndingku waktau pêrnêak duai taun belek msadêi bêl o uak nyên ubêaknê ngen itê nak kota, cao idup nak sadêi o sederhano nyên, idup nak sadêi ndingku dê pêtingnê ade bêlas do o coa renyeng, amên utuk pêgen lapên itê nam têmanêm nak glung umêak bae do o bi idup, têtiko amên itê mto moi kêbun tun sadêi si bi pasêt mêluak itê mêsoa gen lapên nak kêbunnê. Amên ade dê galok msoa kan do o dau pnan itê nam mêsoa amên nak sadêi keme,muloi kuni biyoa lai sapêi danêu ade mêak coa lok mêsoa bae. Intinê amên lok namên cao idup nak sadêi, itê mêstai cubo kilêak idup nak sadêi kêkiro dêtaun bae, dê daunê amên bi mêding idup nak sadêi do o malas asainê lok belek moi kota igai.

Topic: slice of life
Kisah Nêbai Ibrahim as dê itê namên nak lêm kejadian ngen anoknê dê têgen Ismail as jijai bukti citoNê ngen Allah SWT. Nêbai Ibrahim as têmasuk Ulul Azmi adeba têmasuk nak lêm Nêbai dê têmuan ketekunan dê luwêa biaso nak lêm dakwahnê. Dê têmasuk Ulul Azmi luyên kuni Nêbai Ibrahim as adeba Nêbai Nuh as, Nêbai Musa as, Nêbai Isa as ngen Nêbai Muhammad SAW. Taatnê Nêbai Ibrahim as magêa Allah SWT jênijai  pedoman idup manusio dê beriman adeba jijai pribadi dê kuwêt ngen Tauhidnê. Tauhid dê kuwêt bakêa mênêa tun jijai patang monor awêi Nêbai Ibrahim as nak lêm manêu tugas dakwah coa pêrnêak patiak sêmangêt walau harus madêp tun dê coa sêpaham ngen Si awêi tiakNê dewek ngen rajo Namrud.

Topic: religion
Ade bêl o waktau uku ngen kuwatku dapêt tugas nak Plimang kêkiro têlau bulên. Jijai bêbilai keme misai ngen kerjo muloi kuni bilai Senen sapêi Sabtu, Mingaunê biaso keme Cuma kopoa nak dasêi bae samo nguta, pas akhir bulên keme cang gitêi dapêt libur dêbulên, ade pao kêkuwat belek moi umêaknê tapi keme tun têlau berencano lok misai libur moi pnan dê padek, nak di o dau pnan hiburan nak biding biyoa trutamo hiburan mto pakêi biduk nam keliling moi ipê itê lok, keme bêtêlau siniak mukmêi pas nak iding jamên musai, pas bi sudo keliling keme singêak nak do umêak makan biding biyoa nak yo ruponê rami nyên tun dê têko, jijai itê harus mêsên pnan kilêak, mnurutku pnan yo ku ang lai, utuk kêkêmuk dê daunê kuni kan muloi kuni pemepek sapêi lapên kan. Amên bi nak yo waktau o coa ngêding kêmasai pêi têgoa coa tê namên bi kêdau jam itê nak di.

Topic: leisures
Sayuran adeba bahan kêmuk dê kuni tumbuhan, bahan kêmuk dê dau kandungan biyoa dê dau, sayuran o ade dê nam nêmuk langsung ade kulo dê harus kênsok kilêak misalnê nêbus jano kênukus kunyau kandungan gizi nak lêm nê lêbiak maksimal. Awêi kacang panjang misalnê, kacang panjang adeba jenis sayuran dê nam nêmuk matêak jano kênsok, dio ade kandungan gizi dê lêkêp, kacang panjang yo idup kênêk nak pun jano unjêa. Biasonê dê nêa gen lapên adeba buak jano ijatnê dê uai dê gi luyek. Buak kacang panjang yo betuknê bulêt ngen panyang waronê ijo panyangnê dêpuluak sapêi dêlapên puluak senti meter.

Topic: food & beverages
Memang uyo bi padek utuk itê ngen mudêak utuk nam makêi kendaraan umum, coa si barêak dêpuluak taun dê sudo utuk itê dê biaso makêi kendaraan umum, amên umêak tê coa biding dalên do o itê mêstai panêu kilêak utuk dapêt kendaraan umum, têtiko bêlmot kilêak. Amên uyo tingêa itê gmuno aplikasi do o bi dênapêt moi umêak, tingêa itê miliak lok dê makêi motor jano stom nam itê gmuno. Tapi walau bi padek ade tikonê itê mêding kêsal kulo ngen dê min angkutan umum cao uyo, awêi uku pêrnêak mêding waktau kêlmên uku mêsên si madêak mêluak mot, tapi pas kêkiro dêpuluak menit si madêak mêluak mbuye ngen alasan si gidong antri minyok, amên têmau barêak yo pasêt itê mêding agok kêsal. Akhirnê itê mêsoa luyên igai tapi itê dê niênnê bi rugai kak waktau.

Topic: slice of life
Buliak bae dau kuwat tapi kuni kutê kuwat o ngen kêdau kê an itê bêkuwat do o itê nam kêmliak ipê dê bêbênêa kuwat. Gennê kuwat ade dê cuma lok mok utung bae ngen itê mako si lok bêkuwat, ade kulo dê si mok kesempatan ngen bêkuwat ngen itê si nam têmamêak kuwatnê kuni kêkuwat tê o, kuwat dê nêniên kuwat paling ade do jano duai. Dê bêbênêa kuwat yo mnurutku dê lok namên ngen lok têmimo itê nak lêm kondisi jano bae, coa si miliak itê gidong snang jano gidong saro si gi masiak kêmuwat itê. Têtiko waktau itê minoi tulung kulo si lêbiak gacang nam têmulung do o ba dê nadêakku bêbênêa kuwat. Belek ngen itê kulo awêi ipê cao tê ngen kuwat, amên itê waktau jayo coa tingêt kêkuwat i o kulo kêkuwat tê mênêa itê.

Topic: slice of life
Biyoa Putiak do o ba gen do pnan dê dau tun ati namên, waktau keme belek êmsadêi uku ngen kêluargoku mto moi gennê biyoa putiak, walau uku asli tun Lebong pêi dêbat yo ba uku lalau moi mini. Pnanyo memang baês nyên ade biyoa jun, ade kulo pnan mênai , nak yo sêbênêanê agok unik kêrno biyoanê dêpêak biyoa panês dêpêaknê igai biyoa sêngok, utuk mênai itê nam miliak lok dê dipê. Waktau zaman Bupati an piyo nolah jijai pnan rekreasi,  nadêak tun tip bilai mingau pasêt rami, tapi uyo sayangnê bi ku ang nrawat jijai dau mêumêk pnan têtêmot bi usak cigai si mênêa igai, ngen dalên masuk mini kulo bi dau usak. Bel o pnan yo pnan tun tmamang mas sapêi uyo kulo gi masiak, itê nam kêmliak amên mini dau nak biding dalên dê gi masiak molah mas.

Topic: leisures
Bis adeba pilihan pao tun utuk manêu kegiatan transportasi wisata. Awêi nak Lampung misalnê ade bis pariwisata dê memang slalu sêmdio armada bêlau ngen fasilitas padek utuk jêmago kênyaman pênupang. Mnurut Journeyfuntour@yahoo.co.id bi lêbiak kuni dêpuluak taun si mlayan jaso smiwo bis pariwisata nak Lampung. Bisnê bi nlêngkap ngen fasilitas tehnologi maju Euro3 ngen dnukung supir-supir dê têmuan pengetahuan pariwisata, ramah, tanggung jawaab, profesional ngen siap mêlêi dê paling baik nak lêm pelayanan ngen bi bêbênêa ahli min bis ngen do igai dê bi pasti ade kêrjo samo ngen asuransi perjalanan utuk mêlêi kenyamanan ngen kêamanan nak lêm perjalanan wisata.

Topic: leisures
Liburan utuk mêlnyêp kêpayêak tun dê bêbilai kêrjo sibuk biasonê liburan ngen keluargo ade dê moi pnan wisata ngen ade kulo mto moi umêak sêpasuak utuk kopoa. Kuni kêkêdau pengalaman liburan dê uku mêding ade pengalaman liburan dê coa mudêak mlupo, adeba pengalaman ngewea nak biyoa lai. Keme tingêa nak kota jijai nak di coa itê têmau biyoa lai awêi nak sêsadêi, ade waktau keme dapêt tugas kuni kampus utuk tingêa kêkêdau bulên nak sadêi. Biasonê tip akhir mingau keme lalau moi pnan wisata tapi dêbat yo keme misai ngen ngewea nak biyoa lai. Biyoa lai yo agok panjang ngen libêa utuk persiapan keme mesoa gêlong utuk upannê. Utuk dê pertamo ngewea ade dê coa nam masang upan kewea, ngewea o sêbênêanê nam utuk melatih kesabaran tê, soalnê itê coa nam gêgulut dapêt, do igai itê kulo ati namên kan nak di dau jano coa.

Topic: leisures
Mungkin itê galok muk kêkêmuk dê jênuwoa tun dau nak biding dalên awêi Ruti dê isainê mêmêcêm , ade daging becon, keju , letus, lepang ngen tomat, utuk tamêak nê ade dê makêi mayones jano saos samêa gennê Burger.  Memang baik nyên utuk nêmuk têngen tiko bae, Amên itê lok mênêa sêbênnêa nê mudêak,  bahannê Ruti dê utuk mênêa burger jano ruti tawêa kulo nam, daging becon, keju, ngen bahan dê luyênnê, ca o kêmsok nê sendio blangai titik jano teplon amên bi panês nêpek mtiga didik trus rutinê nasuk awêi itê mgureng, tapi dio makêi didik bae mtiga nê, amê bi kêkiro mêsok kak bêak nê nelek, amên bi mêsok becon nê nêpek nak blngai kulo sapêi mesok, sudo o becon nano nêpek nak lêm ruti o tênamêak ngen keju, letus, lepang tomat nê kulo,  amên ade dê galok mayones jano saos tingêa têmamêak bae sudo o tnutup ngen ruti igai bi siap tingêa muk.

Topic: food & beverages
Buliak bae itê manêu olah raga tapi nêsoa dê sêsuoi ngen omor tê, amên barêak uku dê tuai yo uku manêu tip bilai walau si cuma têgoa, memag uku miliak olah raga dê kêmbiak lêngan ndingku. Awêi kêmliling umêak ngen ngêngacap sapêi kêluwêa eteng, amên dio bi an uku manêu dêniênnê ngêding baik nak awok. Utuk dê bi tuai pêtingnê olah raga yo luyên kuni têmamêak maso taên arêak sênai kulo nam cêmnok kten tuai, mnurut Halodoc utuk omor dê lêmo puluak taun minas gonunê olah raga yo utuk milok kêno osteoporosis kêrno nam kêmuêt blat ngen têlan ngen itê cet gêrok o. Jijai itê mêak coa manêu olah raga yo tapi harus nukua ngen awok, mêak makso igê.

Topic: sports
Guno itê mto jano wisata o adeba utuk mêlnyêp kêpayêak tê dê têtiko tip bilai pênuak ngen kesibukan bêbilai tê, ngen itê made mto jano wisata yo nano dê niênnê nak pekeran, awok nam itê mêding lêbiak padek. Makonê utuk jadwal wisata yo itê mêstai made jano si tip bulên jano kêdau bulên dêbat, amên ndingku dê padeknê awêi mênai nak biyoa panês awên dê ade nak pancuran pitu Baturaden. Lokasi pancuran pitu Baturaden yo ade nak slatan Gunung Slamet ngen kêlkat têlau ribau pat otos duai puluak delapên meter nak das laut. Kawasan pancuran pitu jijai dê do objek wisata favorit nak Baturaden, objek wisata yo ade keunika alam biyoa panês dê kuni lêm pitok. Sesuai ngen gennêade tujuak pacua dê ngalua kuni matai biyoanê.

Topic: leisures
Bilai o pelajaran olah raga, keme dêklas gêmitêi seragam keme ngen seragam olah raga. Guau olah raga keme bi siap amên bilai o praktek olah raga main voli dê mingau dê sudo bi najêa teorinê. Cao teori keme bi faham, tapi pas bi praktek ruponê agok saro, pêi tgoa bae tangên keme milêk kutê kêno bal voli. Dêdo murid noper bal supayo keme têmakêp ngen tangên duai dê nêlu us moi muko ngen mimêak trus kênêp ngen bêi tangên dê rato, amên bal bi lok sapêi keme têmakis ngen tangên têmotoa kuni ipê bal o têko sudo o keme mayun tangên utuk mbas bal o, dê mnurut guau keme gennê passing. Kêrno pêi dêbat main voli kêduai tangen keme kten milêak ngen gis ade kuo kuwat keme kêrno salêak mok bal waktau passing tangên kanênnê têklis sapêi si cigai nam trus têmotoa pelajaran olah raga, harus nêmês moi ruang UKS utuk nêlêi pertolongan pertamo supayo gisnê agok ku ang.Dêjam têngêak smudonê pelajaran o sudo trus keme belek igai moi kelas.

Topic: sports
Hotel mnurut Hudarwati ngen Parantika, 2018:7 pnan têmalêm dê ade dau bilik dê sniwo ngen tun luyên dê sêmdio kulo kêkêmuk utuk tamunê. Sedangkan hotel mnurut Endar Sri, 1996 hotel adeba do bangunan dê kelolanê ca o komersial ngen gênuno utuk mêlêi fasilitas têmalêm utuk tun dau. Jijai maksudnê hotel o memang utuk tun dê cet lalau moi luwêa kota gên pnan têmalêm jano istirahat. Awêi wisatawan nak daerah pnan wisata. Ade kulo tun amên ade acara dê si harus têmalêm kêrno acaranê sapêi kêkêdau bilai. De daunê biasonê tun singêak kêrno tujaunê ati sapêi, mako si mêsoa pnan istirahat sementaro utuk mên nam mlanjut hmanêu moi tujaunê igai.

Topic: leisures
Utamo sêdêkêak nak lêm Al Quran adeba “ Sesungguhnya orang-orang yang bersedekah baik laki-laki maupun perempuan dan meminjamkan kapada Allah SWT pinjaman yang baik akan di lipatgandakan balasannya untuk mereka dan mereka akan mendapat pahala yang mulia “ ( QS Al-Hadid ayat 18 ). Sêdêkêak o jijai salêak satu ibadah dê ade pahalo dê lai ngen têcatet nak lêm Al Quran ngen cao itê bêsyukur ngen jêrkai dê bi Allah SWT mêlêi ngen itê. Jijai umat Muslim ibadah sêdêkêak cet itê manêu, sêdêkêak o mêlêi kebaikan ngen tun luyên do o kulo jijai amalan dê utamo. Mêlêi sêdêkêak coa si bêrupo materi bae tapi lêbiak luas igai adeba kutê kebaikan dê itê mêlêi ngen tun luyên, jijai sêdêkêak o tainê kêrjo amal soleh dê bakêa dapêt pahalo dê lai kuni Allah SWT.

Topic: religion
Tip agamo ade gennê kitêb suci nak Islam do oba Al Quran. Al Quran yo AllahSWT têmu un magêa Nêbai Muhammad SAW utuk jijai pedoman idup manêu kehidupan nak dênio, uyo bi dau pnan utuk mêlajêa Al Quran yo muloi kuni sêkulah sapêi Perguruan Tinggi, Awêi anoku waktau têmat SD uku mpek nak pesantren supayo si faham ngen ade tuntunan utuknê manêu idup nak dênio yo. Dau tun mêlajêa Al Quran ade dê cuma utuk nam sekedar mbaco ngen mapêanê ade kulo dê mlajêa sapêi makna dê ade nak lêm Al Quran, coa didik kulo tun dê cuma têmuan bae Al Quran yo ja ang kulo si mukok, amên tun dê faham si lok dau nam mbaco ngen namên makna dê ade nak lêmnê. Al Quran yo ba dê jijai pedoman idup tê khususnê itê tun Islam.

Topic: religion
Arung jeram adeba kegiatan olah raga dê agok bahayo, têmasuk olah raga dê manêunê tun dê bêbênêa siap tmatang alam. Tapi tun api bae nam milêm jano manêu têmasuk tun dê ati pêrnêak cubo olah raga raung jeram yo.  Pnan olah raga arung jeram yo adeba biyoa lai dê dê ês ngen dau igai halangan dê bakêa itê têmau, arung jeram do o makêi biduk kait, kano ngen kêmayuak. Tip tun dê bi cêmubo olah raga yo bi pasêtba tagiak kêrno nak lêm olah raga yo luyên kuni nam mêding serunê petualang nak biyoa lai, si kulo dapêt mlitas nak biyoa dê ês ngen molik bêbutau. Kerno arung jeram yo api bae nam manêu muloi kuni tun uai sapêi têtuai makonê têtiko cet ade dê made lomba dê nak olah raga yo. Têtiko walau coa mênang tapi nam utuk mlatih kêbinai.

Topic: sports
Ta ai dê kuni pnan keme Jang dê têgên ta ai têmimang anok o adeba ta ai dê kêmten awêi ipê kesayang antaro tun tuai waktau pêi ade anok, jijai nak lêm mêna ai o cêmrito gen padêak kêsnangnê tun duai kramin waktau dapêt anok, nak ta ai yo dê mêna ai dêpasang sêmanêi ngen sêlawêi, dê sêlawêinê sêmamêa anok dê sêmanêinê mi ing dê sêlawêi, utuk dê mi ing na ai o makêi lêgau Jang amên bêl o utuk têtabuaknê makêi têtabuak dê asli makêi alat musik sederhano dê ade nak Jang. Amên uyo kêrno bi maderen jijai utuk musiknê bi nam makêi orgen jano musik dê biade nak rêkaman.

Topic: culture & heritage
Utuk zaman yo bi padekba itê bi nam mêsên angkutan umum kuni dasêi, ngen adenê kemajuan awêi uyo do o itê cigai perlu uak panêu utuk nam têmau angkutan umum. Uku amên bêl o utuk nam têmingia angkutan umum yo ku ni dasêi do o harus panêu kekea kilêak abiak têngêak kilometer baru nam têmau angkutan umum. Jijai waktau gi sêkulah bêl o do o mêstai gêgacang brakat kuni dasêi mêak sapêi têlat sêkulah, ipê itê panêu kilêak sudo o igai agok cênok kulo mot angkutan dê mlitas. Dê an uku tingêt o waktau sêkulah bêl o do o utuk okos anok sêkulah memang agok mudêak nêbaning ngen tun biaso jano tun kêrjo, jijai amên lok gabok moi umêak kuwat walau bilai libur sêkulah kulo uku galok makêi sêrwêa sêkulah ngen dasnê kaos tênutup jaket, jijai utuk okos gi têp nitung okos anok sêkulah jijai mudêak.

Topic: slice of life
Mêak sako tun dê idup nak têbo o mêding saro, dau tun barêak nak sadêi keme amên si bi jêmau nak sad do o si bakêa moi têbo utuk murus kêbunnê, têtiko sapêi kêkêdau taun si coa belek, si belek kulo amên ade pêting nyên amên coa o si coa bakêa belek. Idup nak têbo o luyên kuni udaro dê gi bersih utk kêkêmuk kulo gi sehat nyên awêi arêak pgen lapên nak têbo o coa ku ang-ku ang asal itê lok bêgêrok, cêcoanê mêsoa tiêu nak pulu lupuak bae do o bi nam jijai lapên mukmêi tê. Amên dê galok mêsoa kan nak biyoa tingêa kmewea bae coa pakêi mngasên.

Topic: slice of life
Cigai têkitung hikmah kuni ayat-ayat dê ade nak lêm Al Quran dê jêmlas masalah Islam jijai agamo dê Rohmah. Allah SWT mêlêi rahmatNê ngen agamo Islam dê pênuak ngen kasih sayang. Khotbah yo makêt Islam adeba agamo kasih sayang. Coa ade do pêritêak nak lêm Islam dê mbênêk manusio utuk nanêu, walau lêm kondisi jano bae pêritêak nam manêu do o jijai bêtuk lêngan nak lêm manêu agamo. Allah SWT pêsvn ngen hambaNê nak lêm firman Al Quran surah AL-Balad/90 ayat 17 utk nam saling sayang. Nêbai Muhammad SAW kulo mingêt supayo itê slalu têmbêa kasih sayang coa si cuma ngen manusio bae tapi ngen kutê makhluk idup. Wujud nyato nak lêm kasih sayang o adeba silahturahmi, istilah silahturahmi o ade duai kato silatu ngen rahin dê tainê dau dê ade hungannê ngen kasih sayang. 

Topic: religion
Kêkêmuk kuni daerah keme Jang dê cet itê têmau waktau bilai rayo jano ade kulo amên tun ulêak biasonê kulo ade gennê juadêak Tat jano ade kulo dê madêak juadêak tênoa. Juadêak yo bêtuknê biasonê sêgai pat ngen kêlainê kêkiro têlau puluak senti kilai lêmo bêlas senti kêboanê kêkiro duai sapêi têlau senti, Juadêak yo nak dasnê makêi bungai amên cao keme madêaknê, bungainê nam makêi  nyoa narut dê kênsok pakêi gulo tênamêak ngen warno jano kêlok tê amên biasonê warno milêak, nam kulo bungainê nêa kuni nanas. Bahan utuk mênêa juadêak yo soa si saro igê, cukup gênum, tênoa, gulo, adas manis jano kulit manis bubuk ngen nioa jano nanas utuk bungainê. Amên asainê mêak coa pêcayo amên uku madêak padek nyên ipê igai amên pêpueng samo menem teh jano kupi, juadêak yo kulo taên sapêi dêbulên amên cao kêmsoknê bênêa.

Topic: culture & heritage
Perusahaan bakéa manéu kérjo kator dé brupo kérjo dé nanéu utuk nam démukung kérjo pokok. Tun dé kérjo nak kator o ade céciri kérjoné coa si uak kuni itung méngitung, cématet ngen molah. Tugas dé nanéu o utuk dmukung tugas pokok kuni perusahaan. Utuk lébiak jelasné jénis kérjo dé ade kaitanné ngen kator adeba cématet, nak yo dé kérjo cématet masalah data dé perlu ngen témuan tainé nam maik ngen knirim, kémopoa data adeba kérjo mésoa ngen usaho dau informasi, pengolahan data o témasuk kékédau mécém kegiatan lém sémdio informasi dé béguno, su ét nak lém yo adeba tugas dé péting, kérno tip kator biasoné bakéa témimo ngen kémirim su ét.

Topic: business
Ade nak iding pnan ku kêrjo, di o ade tun jêmuoa es nyoa uai ngen lemeu, amên bi jam sebelas minas sapêi antri kêmbiak dau tun lok tmukua es nê, es nyoa uai nê sêbênêa nê biaso bae Cuma nak di es nyoa uai nê cênapua ngen lemeu, do igai si makêi gulonê isosi gulo nyoa tapi makêi gulo nau, makonê asai nê agok luyên kuni dê luyên. Bêl o waktau uku ati namên dau tun mêluak cêmubo es nê,  uyo uku bi masuk langganan ba nak di bi gesea tip duai jano têlau bilai dêbat uku singêak di. Pnan nê nak daerah Teluk Betung Bandarlampung, gen nê es mang Udin, pas nê nak muko pasar Mangga Dua Teluk Betung. Nak di kulo dau kêkêmuk luyên awêi empek-empek ade kulo, donat ngen luyênnê. Amen udi moi lampung buliak ba udi cêmubo es mang Udin.

Topic: food & beverages
Madêak maslah kêmuk khas pnan keme ade iga kêmuk bêrupo lapên dê dau tun luyên kuni tun Jang ati namên. Uku kuni titik bi cet muk lapên yo, gennê samêa unyang, samêa unyang yo sêbênêanê lapên sederhano, mungkin bêl o tun têtuai mok kak gacangnê do igai lapên yo coa pakêi minyok mis kêmsoknê. Utuk samêa unyang yo samêa dê kênsok ngen cao nêbus, kan biasonê kan sêluwang, têlung pit jani mdiro o nêbus tênamêak ngen cabe dê bi sudo nisut,tênamêak rêrêpêak luyên awêi silai, su êi, lajo ngen dawên salam tapi utuk têlung pitnê dê mêmêsok. Samêa unyang yo padek utuk tun dê kêmu ang muk minyok, amên asainê padek lêbiak padêk kuni samêa gureng ipê igai muknê ngen mêi gi agok pêpanês. 

Topic: culture & heritage
Luyên nak Lebong luyên kulo amên nak Lampung, amên nak Lampung khususnê Bandarlampung do o rêrubo itê nam têmukua nak mini market jano itê magêa moi pnan dê khusus jêmuwoa rêrubo. Tapi ade kulo nak Kabupaten dê nak Lampung agok saro kulo itê lok mêsoa rêrubo kuni di, Lampung Barat do o dalên plitas tun dau moi Kulau, tapi nak yo kulo saro itê lok mêsoa utuk rubo, nam biding dalên jano mini marketnê coa si tun jêmuwoa. Jijai amên itê lok têmukua utuk rubo kuni di itê bêkêsoa kilêak moi umêak tun dê mênêanê. Amên sêbênêanê tun di nam cao jêmuwoa srai ngen nak Bandarlampung bae asaiku bi pasêt dau tun têmukua.

Topic: culture & heritage
Amên nak lêm agamo Islam coa ade istilah acara upacara agamo, tapi ade acara dê têmasuk nak lêm agamo Islam mungkin dê bi lok srai ngen maksudnê upacara agamo yo barêak Bilai Rayo Idulfitri ngen Iduladha. Utuk bilai Rayo Idulfitri yo ayoknê itê manêu puaso sêlamo dêbulên pênuak, sudo o terakhir itê mrayonê ngen bilai Rayo Idulfitri. Nak bilai Rayo yo itê pêpueng bi siap utk sêmyang Rayo biasonê amên coa nak masjid ade kulo dê makêi lapangan utuk manêu sêmyang yo. Amên nak kota lai dau itê têmau tun sêmyang makêi lapangan kêrno amên makêi masjid biasonê coa muêt, dê masjidnê nakêi kulo tapi kêrno dia dêtaun dêbat makonê utuk sêmyang Rayo nak masjid bi pasêtba coa gi bakêa muêt.

Topic: religion
Têtiko itê dê tun ati ngêrtai gen bedanê Nêbai ngen Rasul. Nêbai adeba dê dapêt wahyu Allah SWT utuk dirainê dewek amên Rasul adeba Nêbai dê coa si cuma dapêt wahyu tapi wajib utuk sêmapêi wahyu dê si dapêt kuni Allah SWT moi manusoi. Rasul tugasnê majêa syareat amên Nêbai tugasnê utuk têmrus syareat dê ayoknê bi najêa Rasul. Têtiko dau tun ati nam jêmlas antaro Nêbai ngen Rasul tapi kutê o tergantung ngen tugas nak lêm sêmbêa Tauhid. Iman magêa Nêbai ngen Rasul bêratai pêcayo amên kutê wahyu dê nêlêi ngen Nêbai jano Rasul o memang kuni Allah SWT.

Topic: religion
Anok titik uyo bi dau mêgong ponsel muloi kuni cupik omor duai taun bi dau tun tuainê mêlauk mêgong ngen main ponsel. Sêbênêanê amên itê sayang ngen anok nadêakku mêakba itê mêlêi mêgong ipê igai main ponsel yo utuk anok titik khususnê, utuk omor kak bêak num taun do o si ati namên bahayonê mêgong ponsel yo. Dau itê kêmliak kejadian nak brita-brita, titik omor gi bêak kuni lêmo taun jijai korban kuni ponsel yo. Itê dê jijai tun tuai kêmliak barêak nak brita o mêstainê lok lêbiak têatêi ngen anok tê dê gi têtitik utuk mêgong ponsel, dau efek coa baiknê utuk anok tê, dê niênnê utuk kesehatan titik dio ku ang baik, utamo utuk kesahatan matai, amên si sapêi bêjam-jam kêmliak jano têmoton dê ade nak ponsel yo dio bakêa barêa ngen matainê.

Topic: technology
Kota Cirebon terkenal ngen kota udang, tapi nak yo itê coa cêmrito masalah udang, luyên kuni udang ade dê mungkin dau itê ati namên, dau kêkêmuk dê memang asalnê kuni pyo, awêi empal gentong, ade kulo nasi jamblang dê bi terkenal nak ipê ipê. Nak yo itê cêmrito masalah nasi jamblang, gen jamblang o ruponê ade daerah nak Cireban dê tê gen Jamblang.Ciri khas nasi jamblang o ba si makêi lepek jano utuk bukus mêi o makêi dawên jatai, sudo o utuk lapênnê dau itê nam miliak, ade tênoa dadar, tênoa samêa, semur kan, lapên tahu, blêkutêk cumi, sate tênoa puyuak, kan mêsin gureng ngen samêa gureng. Mukmêi  Makêi lepek dawên jatai ruponê ade asai lêbiak padek kêrno ciri has mon dawên jatai o dê mênêa têmamêak sliro mukmêi, api udi dê lalau moi Cirebon sayang nyên amên udi coa cêmubo nasi jamblang yo.

Topic: food & beverages
Amên nadêakku utuk olah raga yo têgatug ngen itê, uyo bi dau tun jêmuwoa alat oah raga jano bae, do igai uyo kulo itê mudêak amên lok têmukuanê, bi dau tun jêmuwoa nak ipê-ipê, amên itê malas kulo lok têmukua moi pnan tun jêmuwoa, itê kulo nam têmukua cao online. Jijai cigai ade alasan utuk tê coa lok olah raga kêrno saro mêsoa alatnê. Mnurutku utuk awok tê do o harus ade gêrok tip bilai kêkênoi itê dê kêrjo muk dau waktau tapi kêrjo tê coa kêmluwêa eteng dio biasonê bakêa dau jijai penyakit, makonê dau dê kêno sakit dalêat lêkat, kolesterol, gulo dalêak ngen dê luyênnê. Utuk oba itê dê khususnê dê bi omor, mêak coa olah raga walau têgoa itê sêmpêt tip bilai utuk nam jêmago kesehatan awok tê. 

Topic: sports